NARIADENIE RADY (ES) č. 115/2006
z 23. januára 2006
o uzavretí protokolu, ktorým sa na obdobie od 18. januára 2005 do 17. januára 2011 stanovujú možnosti rybolovu a výška finančného príspevku podľa Dohody medzi Európskym hospodárskym spoločenstvom a Seychelskou republikou o rybolove v blízkosti pobrežia Seychel
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 ods. 2 a článkom 300 ods. 3 prvým pododsekom,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Podľa Dohody medzi Európskym hospodárskym spoločenstvom a Seychelskou republikou o rybolove v blízkosti pobrežia Seychel (2) rokovali tieto dve strany o zmenách, doplneniach a dodatkoch k dohode ku koncu obdobia uplatňovania jej protokolu.
(2)
Výsledkom týchto rokovaní bol nový protokol parafovaný 23. septembra 2004, ktorým sa na obdobie od 18. januára 2005 do 17. januára 2011 stanovujú možnosti rybolovu a výška finančného príspevku podľa tejto dohody.
(3)
Je v záujme Spoločenstva schváliť tento protokol.
(4)
Spôsob rozdeľovania možností rybolovu medzi členské štáty by sa mal vymedziť na základe tradičného rozdeľovania možností rybolovu podľa dohody o rybolove,
PRIJALA TOTO NARIADENIE:
Článok 1
Týmto sa v mene Spoločenstva schvaľuje protokol, ktorým sa na obdobie od 18. januára 2005 do 17. januára 2011 stanovujú možnosti rybolovu a výška finančného príspevku podľa Dohody medzi Európskym hospodárskym spoločenstvom a Seychelskou republikou o rybolove v blízkosti pobrežia Seychel.
Text protokolu je pripojený k tomuto nariadeniu (3).
Článok 2
Možnosti rybolovu stanovené v tomto protokole sa rozdelia medzi členské štáty takto:
-
:
lode na lov tuniakov do záťahových sietí
:
Španielsko
:
22 plavidiel,
Francúzsko
:
17 plavidiel,
Taliansko
:
1 plavidlo,
-
:
lode loviace dlhým povrchovým vlascom s háčikmi
:
Španielsko
:
2 plavidlá,
Francúzsko
:
5 plavidiel,
Portugalsko
:
5 plavidiel.
Ak žiadosti týchto členských štátov o rybárske licencie nepokryjú všetky možnosti rybolovu stanovené v protokole, Komisia môže zvažovať o žiadosti o rybárske licencie od akéhokoľvek iného členského štátu.
Článok 3
Členské štáty, ktorých plavidlá lovia ryby na základe protokolu, sú povinné oznamovať Komisii množstvá ulovených zásob rýb v rybolovnej zóne Seychel v súlade s dohovormi ustanovenými v nariadení Komisie (ES) č. 500/2001 zo 14. marca 2001, ktorým sa ustanovujú podrobné pravidlá pre uplatňovanie nariadenia Rady (EHS) č. 2847/93 o monitorovaní úlovkov ulovených rybárskymi plavidlami spoločenstva vo vodách tretích krajín a na šírom mori (4).
Článok 4
Predseda Rady sa týmto poveruje určiť osoby splnomocnené na podpis protokolu s cieľom zaviazať Spoločenstvo.
Článok 5
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. januára 2006